TPCH โปรยข่าวดีบ.ย่อย “สยาม พาวเวอร์” ผ่านคุณสมบัติผลิตไฟฟ้าขยะชุมชน นนทบุรี
TPCH โปรยข่าวดีบ.ย่อย "สยาม พาวเวอร์" ผ่านคุณสมบัติผลิตไฟฟ้าขยะชุมชน นนทบุรี
21 มี.ค. 2562

บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH แจ้งผ่านตลาดหลักทรัพย์แห่งประเทศไทย (ตลท.) ว่า เมื่อวันที่ 19 มีนาคม 2562 ทางบริษัท สยาม พาวเวอร์ จำกัด ซึ่ง TPCH ถือหุ้น 50% ได้ผ่านการพิจารณาคุณสมบัติโครงการผลิตไฟฟ้าจากขยะชุมชน ในรูปแบบ Feed-in Tariff(FiT) จากสำนักงานคณะกรรมการกำกับกิจการพลังงาน (กกพ.)
สำหรับโครงการสยาม พาวเวอร์ ตั้งอยู่อำเภอไทรน้อย จังหวัดนนทบุรี โดยองค์การบริหารส่วนจังหวัดนนทบุรี ขนาดกำลังการผลิตติดตั้ง 9.5 เมกะวัตต์ ปริมาณพลังไฟฟ้าเสนอขาย 8 เมกะวัตต์ ซึ่งทางสยาม พาวเวอร์ ต้องมีการยื่นเอกสารเพิ่มเติมตามที่การไฟฟ้าฝ่ายจำหน่ายกำหนดและลงนามในสัญญาซื้อขายไฟฟ้าฝ่ายจำหน่าย ภายใน 120 วัน นับถัดจากวันที่ประกาศรายชื่อผู้ที่ได้รับคัดเลือก
โดยปัจจุบันบริษัทมีโครงการที่ดำเนินการแล้ว 57.7 เมกะวัตต์โครงการอยู่ระหว่างก่อสร้าง 49.1 เมกะวัตต์ ซึ่งได้รับ PPA แล้ว 106.8 เมกะวัตต์ในรูปแบบ Feed-in Tariff (FiT) 83.8 เมกะวัตต์และในรูปแบบ Adder 23 เมกะวัตต์ และเมื่อรวมโครงการสยาม พาวเวอร์แล้ว ทำให้บริษัทมีกำลังการผลิตติดตั้งของโรงไฟฟ้าทั้งสิ้น 116.3 เมกะวัตต์